次韻張秀才題汪叔量挹秀亭  其二
作者：陳造
朝代：宋

paragraphs: 清遊如省隔世環，身繫組綬心溪山。
此亭攫踞山水上，羨君脫屣塵埃間。
不應室邇嗟人遠，時上風煙慰衰晚。
怳如坐我天姥傍，長嘯持杯揖雲巘。
張侯清吟句挾霜，肯因聞笛賦山陽。
空青染袂醉頹玉，笑人簿領閲流光。
誅茅結鄰約他日，會映軒窗晞禿髮。
徑從兩君賦歸來，何須官滿六百石。